《和信仲酴醾》
宋代·胡寅

化工收余春，不令寂寞回，
殷勤三月尽，更放名花开。
灿然白雪姿，乱洒青云堆。
奇香满深院，冷艳绝浮埃。
弟昆林下兰，执友岭上梅。
何年蕊珠殿，移根画堂栽。
邂逅得佳客，开窗设尊罍。
檀心半未展，更著红烛催。
惜无倾城髻，斜插一枝来。
赏心不可奈，折取浸瑶醅。
可怜清夜阑，叠鼓如轻雷。
笙箫发梦想，云雨下阳台。
樱厨未羞涩，高会意重陪。
花魂入诗韵，属和愧非才。

作者简介：胡寅（公元1098年～公元1156年），字明仲，学者称致堂先生，宋建州崇安（今福建武夷山市）人，后迁居衡阳。胡安国弟胡淳子，奉母命抚为己子，居长。秦桧当国，乞致仕，归衡州。因讥讪朝政，桧将其安置新州。桧死，复官。与弟胡宏一起倡导理学，继起文定，一代宗师，对湖湘学派的发展，起了巨大作用。著作还有《论语详说》、《读史管见》、《斐然集》等。